Eins og við sögðum frá í síðasta tölublaði Læknablaðsins hefur Ásdís Rafnar látið af starfi sem framkvæmdastjóri Læknafélags Íslands . En maður kemur í manns stað og við stöðu Ásdísar tók Gunnar Ármannsson lögfræðingur . Gunnar er 35 ára gamall , fæddur fremst í Eyjafirði og ólst þar upp til fimm ára aldurs þegar fjölskylda hans flutti á Stór-Hafnarfjarðarsvæðið þar sem hann hefur haldið sig að mestu síðan . Hann tók þó stúdentspróf frá MA og innritaðist í lagadeild Háskóla Íslands haustið 1987 . Þaðan lauk hann embættisprófi í lögum vorið 1993 . Fyrir tveimur árum hóf hann nám í viðskiptafræði meðfram starfi og lauk MBA-prófi í vor . Að loknu lagaprófi réðst Gunnar til starfa hjá Tollstjóranum í Reykjavík og hefur starfað þar síðan , nú síðast sem forstöðumaður innheimtusviðs . Hann hefur tekið virkan þátt í störfum Stéttarfélags lögfræðinga , sat í stjórn þess á árunum 1994 - 1998 og var formaður í eitt ár . Einnig sat hann í stjórn Bandalags háskólamanna á árunum 1996 - 1998 og í laganefnd samtakanna frá 1996 - 2002 . Þá má nefna að á árunum 1993 - 1996 var hann aðstoðarmaður íslensku fulltrúanna í norrænni nefnd sem hafði það hlutverk að fylgjast með innleiðingu Evrópuréttar í landslög . Í spjalli við Læknablaðið sagðist Gunnar hafa lesið það út úr auglýsingunni um starf framkvæmdastjóra LÍ að það félli vel að menntun hans og áhugasviði , hann væri lögmaður með menntun á sviði viðskiptafræði og með töluverða reynslu af starfsemi stéttarfélaga . " Ég hef alltaf haft áhuga á vinnurétti og fundist hann vera lifandi fag þar sem menn verða stöðugt að halda vöku sinni . Ég fæ ekki betur séð en að ég geti svalað þeim áhuga mínum vel í þessu starfi , " segir hann . Af heimavígstöðvum Gunnars er það helst að segja að hann er giftur Margréti Gunnarsdóttur lögfræðingi og eiga þau tvö börn . -ÞH